

|  |
| --- |
|  |
|  |
| Elektronikus aláírással kapcsolatos változások  Tájékoztató a sportszervezeti tanúsítványok igénylésével, használatával kapcsolatos jövőbeni változásokról |

Tartalom

[1 Előzmények és jelenlegi helyzet bemutatása 1](#_Toc184112375)

[2 Microsec zrt. minősített aláíró tanúsítvány alkalmazása a TAO Elektronikus Kérelmi Rendszerben 2](#_Toc184112376)

[2.1 Microsec e-aláírás előnyei 2](#_Toc184112377)

[2.2 Tanúsítványigénylési folyamat 3](#_Toc184112378)

[2.3 Tanúsítványkezelés 4](#_Toc184112379)

[2.4 Aláírási folyamat 4](#_Toc184112380)

[3 Összefoglalás 5](#_Toc184112381)

Előzmények és jelenlegi helyzet bemutatása

A TAO eljárásnál 2013/14-es évadtól kezdődően a kérelmek beküldését elektronikus aláírással szükséges hitelesítenie a sportszervezeteknek. Akkor az elektronikus aláírás szolgáltatójának a NetLock Kft. került kiválasztásra. A NetLock Kft. jelenleg nem minősített (fokozott biztonságú), szervezeti tanúsítványt bocsát ki a sportszervezeti felhasználók, ügyintézők részére.

A szervezeti tanúsítvány azt jelenti, hogy egy adott személy részére kibocsátott tanúsítványba bekerül annak a szervezetnek az adószáma, amelyik szervezethez a tanúsítvány meg lett igényelve. Ennek eredményeképpen, ha egy személy több szervezet esetén is jogosult ügyintézésre, beküldésre, annyi tanúsítványt kell igényelnie, ahány szervezetnél ügyintézőként az adott személy szeretne eljárni.

Emiatt sajnos a tapasztalatok alapján sok esetben nem történt meg minden ügyintéző személy részére a tanúsítványigénylés, hanem a tanúsítvány tulajdonosa a tanúsítvány jelszavát megadta az ügyintézést végző személy részére, mely jelentős biztonsági és visszaélési kockázatot jelenthet!

Mivel a szervezet – személy összerendelés a 2019-es évi elektronikus ügyintézési eljárás bevezetése során a NetLock által kiadott tanúsítványban szereplő név és az ügyfélkapuval azonosított személy nevének összevetésére lett alapozva, számos esetben a tanúsítvány tulajdonosa a saját, személyes ügyfélkapus bejelentkezési adatait is az ügyintézést végző személy rendelkezésére bocsátotta!

A fentiek alapján látható, hogy a plusz tanúsítvány igénylésének kikerülése érdekében az ügyintézők, közreműködők feltételezhetően a költségcsökkentés miatt megkapták a tanúsítvány tulajdonosának ügyfélkapus bejelentkezését és tanúsítvány jelszavát is. Jóhiszeműséget feltételezve is óriási személyes és szervezeti ügyintézési biztonsági kockázatot hordoz az ilyen jellegű jelszavak átadása, mert szélsőséges esetben az ügyfélkapus felhasználónév és jelszó, valamint a tanúsítvány jelszavának kompromittálódása esetén az adott személy nevében bármilyen joghatással bíró szerződés, ügyintézés elvégezhető lenne.

Az ügyfélkapu kapcsán bejelentett ügyfélkapu+-szal és DÁP mobilalkalmazással történő hitelesítéssel olyan második faktoros azonosítás bevezetése történik meg az állami szolgáltatások terén, amivel a fenti folyamat már kevésbé lesz kivitelezhető és pont az ügyfélkapuval történő visszaélések és más nevében történő ügyintézések kiszűrését szolgálják, próbálják a felhasználókat biztonságtudatos viselkedésre bírni az elektronikus térben az ügyeik intézése során és felhívni a figyelmet arra, hogy ez milyen felelősséggel és kockázatokkal jár. Nyilván a kényelem és biztonság egymással fordított arányosan mozog, de mivel egyre több szolgáltatás kerül az online térbe, ezért az online csalások és visszaélések száma is növekszik, a felhasználóknak fel kell készülniük ezekre az eseményekre és el kell fogadniuk, hogy a saját biztonságuk érdekében történnek ezek a változtatások.

A TAO rendszerben a NetLock Kft. fokozott biztonságú szervezeti tanúsítványának igénylése helyett a Microsec zrt. minősített, személyes tanúsítványának igénylése és dokumentumok hitelesítése kerül implementálásra, ami az eddig megszokott tanúsítványkezelési és aláírási folyamatok változását is magával vonzza, melyet a dokumentum további részében ismertetünk.

Microsec zrt. minősített aláíró tanúsítvány alkalmazása a TAO Elektronikus Kérelmi Rendszerben

Jelen dokumentumnak nem célja a felhasználói kézikönyv szerű bemutatás a tanúsítványigénylési és aláírási folyamatokról, azokkal kapcsolatban a TAO rendszeren belül lesz elérhető részletes felhasználói kézikönyv. Jelen dokumentum célja a felhasználók tájékoztatása a várható változásokról!

* 1. Microsec e-aláírás előnyei
* A Microsec által biztosított e-aláírás az EU minden tagországában, így hazánkban is elfogadott és teljes bizonyító erejű magánokirati joghatás kiváltására alkalmas! Ez azt jelenti, hogy az így aláírt dokumentum joghatása megegyezik a papíron saját kezűleg, két tanú előtt aláírt dokumentuméval.
* Az e-Szignó egy platformfüggetlen megoldás, tehát mindenféle operációs rendszeren, asztali gépen, laptopon, tableten vagy mobiltelefonon is elérhető e-aláírás, nem csak a TAO rendszeren belül lesz így használható az e-aláírás.
* Ebből következőleg bárhol és bármikor aláírhatóak a Microsec aláírással dokumentumok.
* Android és iOS telefonokon egyaránt elérhető natív mobil alkalmazást biztosít a Microsec. Segítségével hatékonyan, gyorsan és biztonságosan írhatóak alá dokumentumok, kezdeményezhetők aláírási folyamatok. A mobiltelefonon aktivált üzenetek (PUSH notification) kezelésének támogatása tovább egyszerűsíti a hitelesítési folyamatokat (a jóváhagyáshoz biometrikus azonosítók – FaceID / ujjlenyomat – támogatottak).
* Az e-aláírás egyszerűen és gyorsan elvégezhető a mobiltelefonon aktivált üzenetek (PUSH notification) kezelésével (biometrikus azonosítók – FaceID / ujjlenyomat – támogatottak).
* A TAO felület mellett a Microsec által biztosított online szerződéskötési platform is elérhetővé válik. Ez lehetőséget biztosít tetszőleges céges szerződés, nyilatkozat, meghatalmazás, engedélyezés és egyéb dokumentum aláírására, aláíratására, ellenőrzésére.
* Elérhető a többes aláírási folyamat kezdeményezése, követésének támogatása – workflow támogatás, akár meglévő dokumentumkezelőhöz illesztve.
* Egyes aláíró csomagokban lehetőség nyílik a tanúsítvány használatára elektronikus cégképviseletben.
* Az e-aláírás során akár a saját kezű aláírásunk képe is használható és tetszőleges pozícióba helyezhető a dokumentumon.
* A kiadott tanúsítvány személyes tanúsítvány, nem szervezethez kötött, így minden személynek csak egyet kell igényelnie.
* Az e-aláírás igénylése során a kormányrendeletnek megfelelően lehetőség van egyszerűbb videóazonosítás szolgáltatás igénybevételére, így a tanúsítványok személyes megjelenés nélkül igénylehetőek, meglévő Microsec minősített tanúsítvány is használható lesz a TAO rendszerben.
* Az aláírandó dokumentum nem hagyja el a szervezet informatikai környezetét, csak a dokumentum egy egyedi technikai azonosítója, lenyomata (hash) kerül feltöltésre a szolgáltatóhoz aláírásra, így rendkívül biztonságos az aláírási folyamat.
* A Microsec folyamatosan fejleszti e-aláíró és azonosítási megoldásait. Nagy hangsúlyt fektet a felhasználói élményre és az aláírási funkciók fejlesztésére.
* A Microsec megoldásait kiemelkedő rendszerbiztonság, stabil szolgáltatásnyújtás, hatékony microservices infrastruktúra, robosztus rendszer, skálázhatóság és magas rendelkezésre állás jellemzi immár 40 éve.
  1. Tanúsítványigénylési folyamat

A Microsec zrt. tanúsítványigénylési folyamatának elindításához a TAO Elektronikus Kérelmi Rendszer csak egy előtöltő felületet ad. Ez a gyakorlatban azt jelenti, hogy a TAO rendszerben rendelkezésre álló adatok kerülnek a tanúsítványigényléskor megjelenítésre, majd az igénylési folyamat elindítása után az igénylési folyamat a Microsec zrt. felületén fog ténylegesen megtörténni, az igényléseket a Microsec zrt. munkatársai fogják lemenedzselni. A TAO rendszerben a Microsec zrt. által küldött értesítő e-maileken kívül az igénylési folyamatot fogják tudni a felhasználók nyomon követni. A Microsec zrt. az igénylés státuszának változásáról a TAO rendszert értesíteni fogja.

A tanúsítványigénylési folyamatot a Microsec zrt. több formában támogatja, melyek közül az igénylő kiválaszthatja a számára legszimpatikusabb megoldást. Személyazonosítás módjai:

* Videó azonosítás (díjmentes)
* Személyes azonosítás Microsec zrt. telephelyén (díjmentes)
* Személyes azonosítás ügyfél telephelyén (egyedi árajánlat alapján)
* Személyazonosítás közjegyző előtt (várható közjegyzői díj 4.200 Ft + ÁFA)

A TAO rendszeren keresztül történő tanúsítványigénylési folyamatot bárki kezdeményezheti bármelyik sportszervezeti felületen bármelyik szövetségnél, amelyiknek ismeri a bejelentkezési adatait. Viszont az igénylési folyamat azonosítási lépcsőjénél mindenképpen a tanúsítvány tulajdonosának megjelenésére lesz szükség. A tanúsítványigénylési folyamat végén a felhasználónak az okostelefonjára telepítenie szükséges a Microsec e-Szignó mobilapplikációt (iOS vagy Android), mert ezen keresztül kell majd az aláírási tranzakciókat jóváhagyni, mint második faktoros biztonsági visszaigazolás.

A Microsec zrt. által kibocsátott minősített aláírói tanúsítvány egy személyes tanúsítvány, így egy személy azt bármelyik sportszervezetnél használhatja, ahol a Rendelkezési Nyilvántartásban a megfelelő ügytípusban ügyleti képviselettel rendelkezik.

A tanúsítványigénylési folyamat után kiküldésre kerül a tanúsítvány igénylője felé - az Aktiváló adatlapon megtalálható - a felhasználókhoz tartozó Microsec által generált felhasználónév és jelszó, ami az adott személyhez tartozik és aminek megadásával lehet majd a személyhez tartozó tanúsítványokat a TAO rendszernek lekérdeznie és felhasználnia a kérelmek aláírásához. Ezen felül az elektronikus aláíráshoz is tartozni fog egy jelszó, melyet a dokumentumok hitelesítésekor kell megadni.

* 1. Tanúsítványkezelés

A Microsec zrt. által kibocsátott tanúsítványok személyhez kötődnek, nem szervezethez. Így a korábbi, adott szervezethez kilistázott tanúsítványérvényességi lista már nem lesz releváns, hanem minden személynek saját magának kell a tanúsítványának érvényességéről, esetleges visszavonásáról gondoskodni. Ez azt is magával vonzza, hogy a szervezet – személy összerendelés a korábbi tájékoztatók alapján nem tanúsítványalapú lesz, hanem a Rendelkezési Nyilvántartásban megtett rendelkezéseken keresztül lesz menedzselhető. Így a NetLock Kft. által biztosított szervezeti tanúsítványban szereplő tanúsítvány visszavonási funkció és különböző szintű tanúsítványban szereplő jogosultságok (rendszerhasználó, aláíró, aláíró és tanúsítványkezelő) kezelése is értelmüket vesztik, mert a szervezet – személy összerendelést a sportszervezetek a Rendelkezési Nyilvántartáson keresztül fogják tudni menedzselni, a tanúsítványokért pedig az egyes tanúsítványtulajdonosok saját maguk lesznek felelősek.

A TAO rendszerbe történő belépéskor a KAÜ azonosítási folyamat során kiolvasott KAÜ azonosítóhoz lesz lehetősége a bejelentkezett felhasználónak a Microsec zrt. által kibocsátott felhasználónevet és jelszót letárolni, ahol vizsgálatra kerül majd, hogy a KAÜ azonosított személy neve és a tanúsítványban szereplő név egyezik-e. Erre azért van szükség, hogy a TAO rendszer így biztosíthassa az RNY alapú ügyleti képviselettel kiegészítve, hogy csak olyan személy írhatja alá az egyes kérelmeket, akinek az ügyleti képviselet alapján erre jogosultsága van. Egy KAÜ azonosítóhoz pontosan egy tanúsítvány felhasználónév/jelszó páros tárolható.

* 1. Aláírási folyamat

A TAO rendszerben az aláírási folyamat ugyanúgy az adott kérelem beküldésével indul el. Mivel vannak még érvényes NetLock tanúsítványok, ezért a 24/25-ös évaddal bezárólag a NetLock tanúsítványok a lejáratig használhatók lesznek. Emiatt, a beküldési folyamat kezdésénél ki kell választani, hogy melyik típusú aláírással kívánja az aláírási folyamatot kezdeményezni. A Microsec típusú aláírási folyamat választása után a letárolt tanúsítvány felhasználónév és jelszó adatok alapján a felhasználóhoz tartozó tanúsítvány kiolvasásra kerül, és azzal a tanúsítvánnyal elindul az elektronikus aláírási folyamat. A folyamat részeként a felhasználó átirányításra kerül a Microsec felületére, ahol meg kell adnia a tanúsítványhoz tartozó jelszavát, majd a Microsec e-Szignó app által küldött értesítés alapján az aláírási tranzakció visszaigazolását meg kell tenni. Ezután pedig elindul a dokumentumok cégkapu – hivatali kapu küldési folyamata.

Összefoglalás

A Microsec minősített e-aláírás megoldása egy rendkívül biztonságos, kényelmes és jogilag elfogadott eszközt biztosít a TAO rendszerben történő dokumentumhitelesítésre. Az újonnan bevezetésre kerülő e-aláírási megoldás, a TAO rendszer mellett megnyitja a lehetőséget, hogy az aláírásra jogosultak teljesen platformfüggetlenül, akár csak a mobiltelefonjukat használva írjanak alá dokumentumokat bárhol, bármikor. Az aláíráshoz biztosított online szerződéskötési platformon kiemelkedő felhasználói élmény mellett aláírási, aláíratási folyamatok indíthatóak, követhetőek akár cégképviselőként eljárva!

A Microsec aláíró tanúsítványok kibocsátása távoli, videós felvétel alapú azonosítást követően történik meg. A NetLock tanúsítványok igénylési lehetősége a Microsec igénylés bevezetésével megszüntetésre kerül és a lejáratok szerint automatikusan a használati lehetőségük megszűnik.

**A NetLock tanúsítványok a TAO rendszerben a 24/25-ös évaddal bezárólag lesznek használhatók, így a 25/26-os TAO rendszerben történő beküldésekhez már csak és kizárólag a Microsec tanúsítványok lesznek használhatók.**